### NN 102/2016 (9.11.2016.), Rješenje Agencije za zaštitu tržišnog natjecanja, klasa: UP/I 034-03/2013-02/008, urbroj: 580-11/41- -2015-146 od 15. rujna 2016

AGENCIJA ZA ZAŠTITU TRŽIŠNOG NATJECANJA

2185

Agencija za zaštitu tržišnog natjecanja (dalje: Agencija) na temelju članka 22. stavka 8., članka 23. stavka 3. i članka 58. stavka 1. točke 7. Zakona o zaštiti tržišnog natjecanja (»Narodne novine«, broj 79/09 i 80/13; dalje: ZZTN), u postupku ocjene dopuštenosti koncentracije poduzetnika Agrokor d.d., sa sjedištem u Zagrebu, Trg Dražena Petrovića 3, zastupanog po predsjedniku Uprave Ivici Todoriću (dalje: Agrokor) i Poslovni sistem Mercator d.d., sa sjedištem u Republici Sloveniji, Ljubljana, Dunajska 107 (dalje: Mercator), na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća, Vesna Patrlj, dipl.iur., zamjenica predsjednika Vijeća, mr. sc. Ljiljana Pavlic, mr. sc. Tatjana Peroković i Denis Matić, dipl. iur., članovi Vijeća, donesenoj na 26/2016. sjednici, održanoj 15. rujna 2016., donosi po službenoj dužnosti

RJEŠENJE

I. Djelomično se ukida rješenje Agencije klase: UP/I 034-03/2013-02/008, urbroja: 580-06/41-14-066, od 24. ožujka 2014. u dijelu koji se odnosi na točku II.1. izreke, odnosno na dio prodavaonica (dalje: Dio poslovanja) predviđenih za dezinvestiranje iz Aneksa A, te se određuju nove mjere, uvjeti i rokovi jer sudionici koncentracije nisu mogli ispuniti neke od uvjeta u određenim rokovima zbog okolnosti koje se nisu mogle predvidjeti niti izbjeći i nisu ovisile o volji sudionika koncentracije.

I.I. Utvrđuje se da je Dio poslovanja predviđen rješenjem klase: UP/I 034-03/2013-02/008, urbroja: 580-06/41-14-066, od 24. ožujka 2014. za dezinvestiranje:

– Mercator, Superet 6108, Velika Gorica, čiji je prihod u 2012. bio [...] kn, 95 m²

– broj 106, Maksimirska 17, Zagreb, čiji je prihod u 2012. bio [...] kn, 70 m²,

– broj 795, Korčula, Trg Matice hrvatske b.b., čiji je prihod u 2012. bio [...] kn, 38 m²,

Mercator P80 Hipermarket MC Osijek, Gacka 10, Osijek, čiji je prihod u 2012. bio [...] kn, 3.100 m²,

– Mercator Supermarket TC Koprivnica, Kneza Domagoja 5, čiji je prihod u 2012. bio [...] kn, 1.140 m²,

– Konzum, Radnička cesta 40/a, Zagreb čiji je prihod u 2012. bio [...] kn, 283 m²,

– Konzum, Brckovljani, Kralja Zvonimira 8, čiji je prihod u 2012. bio [...] kn, 1.991 m²,

– Mercator hipermarket, Donja Bistra, Zaprešička ulica 2, Zaprešić, koja posluje u sklopu Westgate Shoping City trgovačkog centra, čiji je prihod u 2012. bio [...] kn, 2.000 m²,

Konzum P910 SK Đakovo, Ulica Vladimira Nazora 6, Đakovo, čiji je prihod u 2012. bio [...] kn, 1.670m²,

– CASH&CARRY Getro Vrbani, Zagreb, čiji je prihod u 2012. bio [...] kn, 5.125 m²,

zamijenjen dezinvestiranim Dijelom poslovanja, odnosno prodavaonicama:

broj P1303, Veleševec b.b., čiji je prihod u 2012. bio [...] kn, 86 m²,

broj P1228 Sesvete, Varaždinski odvojak 1, čiji je prihod u 2012. bio [...] kn, 90 m²,

broj P794, Korčula, Zagradac b.b., čiji je prihod u 2012. bio [...] kn, 80 m²,

Konzum P910 SK Đakovo, Ulica Vladimira Nazora 6, Đakovo, čiji je prihod u 2012. bio [...] kn, 1.670m²,

Konzum P900 Maxi Konzum, Vinkovačka 68, Osijek, čiji je prihod u 2012. bio [...] kn, 725 m²,

– Mercator Getro Zadar, Jadranska cesta 78, Zadar, čiji je prihod u 2012. bio [...] kn, 2.356 m²,

– Konzum, Rudeška 140, čiji je prihod u 2012. bio [...] kn, 806 m²,

– Mercator, Velika Gorica, Vinkovačka 1, čiji je prihod u 2012. bio [...] kn, 300 m²,

– Konzum, Pisarovina, Trg Stjepana Radića 13, čiji je prihod u 2012. bio [...] kn, 119 m²,

– Konzum, Donja Zdenčina, Matije Gupca 1, čiji je prihod u 2012. bio [...] kn, 103 m²,

– Konzum, Pojatno, Matije Gupca 73, čiji je prihod u 2012. bio [...] kn, 100 m²,

– Konzum, Velika Gorica, Kobilić b.b., čiji je prihod u 2012. bio [...] kn, 61 m²

Mercator P79 Supermarket TC Đakovo, Ulica Vladimira Nazora 6, Đakovo, čiji je prihod u 2012. bio [...] kn, 1.088 m²,

– Konzum 387, Čeminac, Matije Gupca b.b., čiji je prihod u 2012. bio [...] kn, 70 m²,

– Konzum 392, Kneževo, Trg Darka Drevenšeka b.b., čiji je prihod u 2012. bio [...] kn, 70 m²,

– Konzum 393, Batina, Trg slobode b.b., čiji je prihod u 2012. bio [...] kn, 40 m²,

– Konzum 931, Osijek, Franje Krežme 22, čiji je prihod u 2012. bio [...] kn, 25 m²,

– Konzum 935, Osijek, Zeleno polje 9b, čiji je prihod u 2012. bio [...] kn, 42m²,

– Konzum 938, Osijek, Hrvatske Republike 5, čiji je prihod u 2012. bio [...] kn, 49 m²,

– Konzum 940, Osijek, Crkvena 38, čiji je prihod u 2012. bio [...] kn, 51 m²,

– Konzum 1801, Semeljci, Školska 3, čiji je prihod u 2012. bio [...]kn, 236 m²

– novootvoreni Konzum 1822, Osijek, Murska 6, čiji je prihod u 2014. bio [...] kn, 42 m² i

– Getro Sinj, Miljenka Buljana b.b., Sinj, čiji je prihod u 2012. bio [...] kn, 2.870 m².

I.II. Utvrđuje se da je od obveze dezinvestiranja iz točke II.1 izreke rješenja klase: UP/I 034-03/2013-02/008, urbroja: 580-06/41-14-066, od 24. ožujka 2014. izuzet Dio poslovanja – prodavaonica Mercator hipermarket, Donja Bistra, Zaprešička ulica 2, Zaprešić, koja posluje u sklopu Westgate Shoping City trgovačkog centra, čiji je prihod u 2012. bio [...] kn, 2.000 m².

I.III. Utvrđuje se da je zatvorena prodavaonica CASH&CARRY Getro Vrbani, Zagreb, 5.125 m², čiji je prihod u 2012. bio [...] kn, prenamijenjena u skladišno-logistički centar.

II. Djelomično se ukida rješenje klase: UP/I 034-03/2013-02/008, urbroja: 580-06/41-14-066, od 24. ožujka 2014., u dijelu koji se odnosi na točku II.1.2.1.(b) i (j) izreke, koji se odnosi na najmanji iznos poslovnog prihoda Dijela poslovanja predviđenog za dezinvestiranje u Zagrebačkoj županiji, a koji iznosi najmanje [...] kn i u Koprivničko-križevačkoj županiji, a koji iznosi najmanje [...] kn, te se određuju nove mjere, uvjeti i rokovi jer sudionici koncentracije nisu mogli ispuniti neke od uvjeta u određenim rokovima zbog okolnosti koje se nisu mogle predvidjeti niti izbjeći i nisu ovisile o volji sudionika koncentracije.

II.I. Utvrđuje se da su u Zagrebačkoj županiji dezinvestirani prodajni objekti sudionika koncentracije koji su ostvarili prihode u 2012. godini u najmanjem iznosu od [...] kn. Umjesto u Koprivničko-križevačkoj županiji dezinvestirani su prodajni objekti sudionika koncentracije u Zadarskoj županiji koji su ostvarili prihode u 2012. godini u najmanjem iznosu od [...] kn i u Splitsko-dalmatinskoj županiji koji su ostvarili prihode u 2012. godini u najmanjem iznosu od [...] kn.

III. U preostalom dijelu rješenje klase: UP/I 034-03/2013-02/008, urbroja: 580-06/41-14-066, od 24. ožujka 2014., objavljeno u »Narodnim novinama« broj 56/2014 ostaje na snazi.

IV. Ovo rješenje bit će objavljeno u »Narodnim novinama«.

Obrazloženje

1. Agencija je 24. ožujka 2014., sukladno članku 22. stavku 7. točki 2. ZZTN-a, donijela rješenje o uvjetno dopuštenoj koncentraciji poduzetnika Agrokor i Mercator, klase: UP/I 034-03/2013-02/008, urbroja: 580-06/41-14-066, (»Narodne novine«, broj 56/2014), kojim je prihvaćen prijedlog mjera i uvjeta od strane Agrokora za otklanjanje negativnih učinaka predmetne koncentracije na tržišno natjecanje u rokovima utvrđenim za njihovo ispunjenje (dalje: Rješenje).

Agencija je, sukladno točki 4. izreke predmetnog Rješenja, 15. srpnja 2014. odobrila prijedlog mandata povjereniku, društvu PricewaterhouseCoopers d.o.o., sa sjedištem u Zagrebu, Kneza Ljudevita Posavskog 31 (dalje: Povjerenik).

Sve odluke Glavne skupštine koje omogućavaju Agrokoru ostvarivanje kontrole nad Mercatorom u Sudski registar Republike Slovenije su upisane zaključno s 8. rujna 2014. stoga se taj datum, sukladno točki 1.1. izreke predmetnog Rješenja Agencije, smatra početkom trajanja predmetne koncentracije.

2. Člankom 22. stavkom 8. ZZTN-a propisano je da ako sudionici koncentracije ne ispune mjere i uvjete u rokovima određenim rješenjem, Agencija će ovisno o utvrđenju razloga neispunjenja, ukinuti ili djelomično ukinuti rješenje o uvjetno dopuštenoj koncentraciji u smislu članka 23. ZZTN-a.

Člankom 23. stavkom 3. ZZTN-a propisano je da Agencija može po službenoj dužnosti ili na zahtjev sudionika koncentracije rješenjem djelomično ukinuti rješenje iz članka 22. ZZTN-a kada stranke ne mogu ispuniti neki od uvjeta ili ih ne mogu ispuniti u određenim rokovima zbog okolnosti koje se nisu mogle predvidjeti niti izbjeći i ne ovise o volji stranke, te u rješenju odrediti nove mjere, uvjete i rokove za ponovnu uspostavu učinkovitog tržišnog natjecanja.

Povjerenik je 21. listopada 2014. Inicijalnim izvješćem vezanim uz provedbu mjera i uvjeta iz Rješenja dostavio prijedlog zamjene za tri (3) prodajna mjesta previđena za dezinvestiranje Aneksom A Rješenja sa tri (3) nova zamjenska prodajna mjesta.

Navedeno je Povjerenik obrazložio činjenicom da je jedno (1) prodajno mjesto zatvoreno od 31. prosinca 2013. i smješteno u nekretnini koja je prije Početnog dana koncentracije prodana trećima, za jedno (1) prodajno mjesto raskinut je Ugovor o zakupu prije Početnog dana koncentracije jer sa vlasnicima nije postignut sporazum o cijeni, te je za jedno (1) prodajno mjesto koje je bilo u zakupu i za koje je istekao ugovoreni rok zakupa zakupodavac prihvatio ponudu drugog zakupoprimca za kratkoročni zakup, a potom je taj prostor zakupodavac uzeo u korištenje za vlastite potrebe. Predložene zamjenske prodavaonice su u najvećoj mogućoj mjeri birane po principu županije, prihoda ostvarenog u 2012., te maloprodajnoj kvadraturi, odnosno prema parametrima za dezinvestiranje prodavaonica utvrđenim mjerama iz Rješenja Agencije.

Stoga je Povjerenik zaključio da su zamjenska prodajna mjesta adekvatna s obzirom na to da se nalaze u istim županijama kao i prodajna mjesta koja zamjenjuju, te da je ukupno promatrano vrijednost prihoda tri (3) zamjenska prodajna mjesta u 2012. veća od prihoda tri (3) prodajna mjesta utvrđenih Rješenjem Agencije.

Agencija je stoga, na temelju odluke Vijeća sa 45/2014. sjednice, održane 20. studenoga 2014., usvajanjem Inicijalnog izvješća Povjerenika prihvatila navedeni prijedlog s obzirom na to da je dokazano kako je u konkretnom slučaju riječ o okolnostima koje se nisu mogle predvidjeti u trenutku predlaganja mjera i uvjeta iz predmetnog Rješenja i koje ne ovise o volji stranke.

Prvim izvješćem Povjerenika od 27. siječnja 2015., u odnosu na pet (5) prodajnih mjesta predviđenih Rješenjem Agencije za dezinvestiranje, od čega za četiri (4) nema zainteresiranih ponuditelja, predloženo je devet (9) zamjenskih prodajnih mjesta, koja se nalaze u istim županijama kao i prodajna mjesta koja zamjenjuju.

Izuzetak je jedno (1) prodajno mjesto predviđeno za dezinvestiranje, koje se nalazi u Koprivničko-križevačkoj županiji, a zamjensko prodajno mjesto ponuđeno je u Zadarskoj županiji. Navedenih devet (9) zamjenskih prodajnih mjesta, ukupno promatrano, ostvaruje veći prihod za gotovo [40-50] % od prihoda pet (5) prodajnih mjesta predviđenih za dezinvestiranje Rješenjem Agencije.

Agencija je, na temelju odluke Vijeća sa 6/2015 sjednice, održane 5. i 6. veljače 2015., usvajanjem Prvog izvješća Povjerenika, prihvatila navedeni prijedlog polazeći od utvrđenja Povjerenika da za četiri (4) od pet (5) prodajnih mjesta za koja je Agrokor ponudio zamjenska nema zainteresiranih ponuditelja, s obzirom na to da navedeno čini gotovo 10% od predviđenog broja prodajnih mjesta za dezinvestiranje Rješenjem Agencije, te da je u konkretnom slučaju dokazano kako je riječ o okolnostima koje se nisu mogle predvidjeti i ne ovise o volji stranke.

Nadalje, Povjerenik je 19. ožujka 2015. Dopisom za Mandat Povjerenika vezan uz provedbu strukturnih mjera dezinvestiranja obavijestio Agenciju kako je Agrokor 17. ožujka 2015. podnio zamolbu Povjereniku predložiti Agenciji da dopusti Agrokoru ostanak u zakupu prodajnog mjesta na adresi Donja Bistra, Zaprešićka ulica 2, prodajni objekt Mercator, hipermarket, Zagrebačka županija, Zaprešić, koji se nalazi u sklopu Westgate Shopping City trgovačkog centra, a koje je Rješenjem Agencije predviđeno kao Dio poslovanja namijenjen dezinvestiranju. Povjerenik je pri tom naveo kako je Agrokor ukazao na problem provođenja prihvaćenih strukturnih mjera u pogledu navedenog prodajnog mjesta.

Vezano uz navedeno prodajno mjesto Povjerenik je utvrdio da je Agrokor putem tiskovina u kolovozu 2014. oglasio javnu ponudu u odnosu na dezinvestiranje predmetnog prodajnog mjesta, te da je isto ponovio 4. ožujka 2015. i da je tijekom cijelog razdoblja do proteka roka za dezivestiranje, odnosno do 12. ožujka 2015., javna ponuda bila oglašena na službenim mrežnim stranicama Agrokora, Konzuma d.d. i Mercatora-H d.o.o., ali da do isteka roka za deizinvestiranje Agrokor nije zaprimio niti jednu obvezujuću ponudu kao ni pismo namjere za predmetno prodajno mjesto.

Povjerenik je obavijestio Agenciju da dopis Agrokorovog poslovnog savjetnika za prodaju prodavaonica predviđenih rješenjem Agencije potvrđuje navedene tvrdnje vezano uz predmetno prodajno mjesto. Kao glavni razlozi izostanka interesa za navedeno prodajno mjesto navedeni su relativno velika kvadratura prodajnog mjesta, neatraktivna mikrolokacija centra te izuzetno niska posjećenost i nedostatno zanimanje kupaca uslijed nepovoljnih tržišnih prilika.

S obzirom na rezultate radnji koje je Agrokor u provedbi mjera dezinvestiranja za predmetno prodajno mjesto poduzimao do isteka roka za dezinvestiranje, a što je, usprkos svim naporima, rezultiralo neuspjehom u pronalasku zakupodavca za predmetno prodajno mjesto, Povjerenik utvrđuje kako je jasno da bi u pogledu tog prodajnog mjesta bilo potrebno, sukladno točki 1.3.5, podtočke 1.3.5.1 i 1.3.5.2 Rješenja Agencije, pristupiti promjeni namjene tog prodajnog mjesta, a ukoliko to ne uspije, zatvaranju predmetnog prodajnog mjesta.

Slijedom navedenog, nakon što se upoznao sa svim relevantnim činjenicama Povjerenik je, sukladno svom Mandatu, predložio Agenciji da razmotri mogućnost odstupanja od provođenja točki 1.3.5, podtočka 1.3.5.1 i 1.3.5.2. Rješenja, u pogledu predmetnog prodajnog mjesta i dopustiti Agrokoru ostanak u zakupu, odnosno zadržavanje tog prodajnog mjesta u Agrokorovoj maloprodajnoj mreži, bez obveze davanja prijedloga zamjenskog prodajnog mjesta. Stav je Povjerenika da je ovakav prijedlog razuman uzme li se u obzir specifičnost opisane situacije vezane za predmetno prodajno mjesto.

Povjerenik je pritom uzeo u obzir i činjenicu da je društvo koje upravlja Westgateom upozorilo da je zbog najavljenog zatvaranja predmetnog prodajnog mjesta više od polovice drugih zakupoprimca najavilo raskid ugovora o zakupu s trgovačkim centrom jer smatraju da bi zatvaranjem jedine prodavaonice široke potrošnje u tom trgovačkom centru došlo do značajnog pada prodaje u svim ostalim prodajnim prostorima, što bi potencijalno dovelo u opasnost poslovanje i samog Westgatea.

Povjerenik je mišljenja, ako Agencija dopusti da Agrokor nastavi poslovati u predmetnoj prodavaonici te da ostane u zakupu i nakon proteka roka za dezinvestiranje, kako ne bi bilo potrebno zahtijevati zamjensku prodavaonicu u odnosu na predmetnu prodavaonicu s obzirom na činjenicu da je Agrokor već za pet (5) prodavaonica namijenjenih za dezinvestiranje ponudio devet (9) zamjenskih prodavaonica, koje ostvaruju gotovo [40-50]% više prihoda, što je Agencija 10. veljače 2015. prihvatila.

Agencija je, na temelju odluke Vijeća sa 13/2015. sjednice, održane 23. ožujka 2015., usvojila obrazloženje Povjerenika i poslovnog savjetnika Agrokora u prodaji prodavaonica predviđenih za dezinvestranje u odnosu na predmetno prodajno mjesto te je stoga prihvatila prijedlog da se isto izuzme od obveze dezinvestiranja uzimajući u obzir sve okolnosti konkretnog slučaja koje se nisu mogle predvidjeti u trenutku predlaganja dezinvestiranja tog prodajnog mjesta i činjenicu da je Agrokor poduzeo sve radnje predviđene rješenjem Agencije u cilju dezinvestiranja tog prodajnog mjesta, ali nije bilo zainteresiranih ponuditelja, što pak nije ovisilo o volji stranke.

Nadalje, Povjerenik je 24. rujna 2015. obavjestio Agenciju kako je zaprimio zamolbu Agrokora da razmotri prijedlog vezan za prenamjenu prodajnog mjesta CASH&CARRY Getro Vrbani, Zagreb, koje je predviđeno za dezinvestiranje rješenjem Agencije, a koje je u postupku provedbe mjere dezinvestiranja zatvoreno, o čemu je Povjerenik izvijestio Agenciju u Drugom izvješću Povjerenika od 15. srpnja 2015. i koje je izvješće Agencija usvojila.

Prijedlog Agrokora odnosi se na prenamjenu prodajnog mjesta CASH&CARRY Getro Vrbani u skladišni prostor namijenjen isključivo za isporuku robe Konzumove internetske prodavaonice. Postojeća usluga internetske prodaje koja podrazumijeva isporuku robe na adresu kupca ili preuzimanje robe nalazi se na tri (3) lokacije Super Konzuma, koje lokacije bi se u slučaju prenamijene prodajnog mjesta CASH&CARRY Getro Vrbani zatvorile.

Mišljenje je Povjerenika kako je riječ isključivo o preseljenju distributivnog mjesta unutar Grada Zagreba, koje ne bi imalo učinka na položaj Konzuma na utvrđenom mjerodavnom tržištu iz Rješenja, s obzirom da bi postojeća 3 (tri) skladišna mjesta za isporuku proizvoda kupljenih putem interneta bila zatvorena. U tom se slučaju Agrokor obvezuje zaposliti bivše zaposlenike CASH&CARRY Getro Vrbani.

Pri tom je Povjerenik istaknuo kako je preporuka Povjerenika da novootvoreno skladište u tom slučaju ne bi smjelo imati izložene proizvode, radi ispunjenja ostalih mjera praćenja poslovanja iz predmetnog Rješenja Agencije, a ako Agencija prihvati prijedlog Agrokora, Povjerenik bi obišao skladište CASH&CARRY Getro Vrbani i trenutno postojeća tri (3) skladišna mjesta da se uvjeri u navedenu prenamjenu/ zatvaranje.

Agencija je, na temelju odluke Vijeća sa 36/2015. sjednice, održane 7. listopada 2015., prihvatila navedeno obrazloženje Povjerenika u odnosu na prenamjenu predmetnog prodajnog mjesta, te je usvojila preporuku Povjerenika u odnosu na zabranu izlaganja proizvoda u navedenom skladišnom prostoru CASH&CARRY Getro Vrbani kao i u odnosu na provjeru prenamjene/zatvaranja postojeća tri (3) skladišna mjesta i skladišnog mjesta CASH&CARRY Getro Vrbani.

Trećim izvješćem zaprimljenim u Agenciji 13. siječnja 2016. Povjerenik je izvijestio Agenciju kako se fizičkim obilaskom tri (3) lokacije Super Konzuma (Oporovečka, Gajnice i Sarajevska) uvjerio da se na istima više ne obavlja djelatnost isporuke robe internetske prodaje, već su ista prenamijenjena u skladišta Konzuma. Četvrtim izvješćem zaprimljenim u Agenciji 15. srpnja 2016. Povjerenik je izvijestio Agenciju kako je nakon otvaranja skladišnog prostora Getro Vrbani provjerio način poslovanja istog, posebice u odnosu na način preuzimanja robe od strane kupaca te utvrdio kako u skladišnom prostoru nema izložene robe koja bi bila vidljiva kupcima te je stoga Povjerenik zaključio kako je razvidno da se način poslovanja na tom skladišnom prostoru odvija na način koji je odobren od strane Agencije.

Agencija je na temelju odluke Vijeća sa 4/2016. sjednice održane 16. veljače 2016. i 26/2016. sjednice, održane 15. rujna 2016. prihvatila Treće i Četvrto izvješće Povjerenika u ovom dijelu.

Nadalje, Povjerenik je 27. listopada 2015. obavijestio Agenciju da od Početnog dana koncentracije, u rujnu 2014., Agrokor nije preuzeo prodavaonicu Getro Sinj, na adresi Miljenka Buljana b.b., Sinj, odnosno da je ista nakon preuzimanja dana u zakup trećima, čime je učinak predmetne koncentracije na tržišno natjecanje na mjerodavnom tržištu dodatno umanjen, a s obzirom na to da navedeno prodajno mjesto nije bilo predviđeno za dezinvestiranje Rješenjem Agencije isto bi bilo potrebno uzeti u obzir kod analize dezinvestiranih prodajnih mjesta prema parametru najmanje ostvarenog prihoda Mercatora za 2012. godinu, sukladno metodologiji iz Rješenja Agencije, što je Agencija usvojila.

Zaključno, Povjerenik je 10. studenoga 2015. obavijestio Agenciju o zaprimljenom prijedlogu Agrokora za djelomičnom izmjenom mjere dezinvestiranja u odnosu na jedno (1) prodajno mjesto s prijedlogom zamjenskih prodajnih mjesta. Prijedlog Agrokora odnosi se na zamjenu jednog (1) prodajnog mjesta Konzuma oznake P-910 na adresi Vladimira Nazora 6, Đakovo sa prodajnim mjestom Mercatora oznake Supermarket TC Đakovo na adresi Vladimira Nazora 6, Đakovo, koje je bilo uključeno u Inicijalni popis za dezinvestiranje iz predmetnog Rješenja Agencije, te sa devet (9) zamjenskih Konzumovih prodajnih mjesta, pet (5) u Gradu Osijeku te četiri (4) u Osječko-baranjskoj županiji.

Naime, Povjerenik je naveo da je Rješenjem Agencije na području Osječko-baranjske županije prihvaćen prijedlog Agrokora da se dezinvestiraju prodajna mjesta koja su u 2012. ostvarila prihode u najmanjem iznosu od [...] kuna, od čega na području Grada Osijeka najmanje [...] kuna. Pri tome su u popis za dezinvestiranje Aneksa A bila uključena 3 (tri) Mercatorova prodajna mjesta. Prodajno mjesto u Našicama je dezinvestirano, a za 2 prodajna mjesta u Osijeku i Đakovu Agencija je u okviru Prvog izvješća Povjerenika dala suglasnost na zamjenu sa 2 Konzumova prodajna mjesta također u Osijeku i Đakovu. Konzumovo prodajno mjesto u Osijeku je dezinvestirano, dok dezinvestiranje prodajnog mjesta u Đakovu nije uspjelo zbog odustanka ponuditelja 25. listopada 2015. i stoga je isto predmet Agrokorovog naknadnog prijedloga zamjene. Predmetnim prijedlogom dezinvestiralo bi se ukupno [...] kuna u Osječko-baranjskoj županiji, odnosno [...] kuna više od minimalnog iznosa prihoda u toj županiji predviđenog Rješenjem Agencije, te [...] kuna u Gradu Osijeku, odnosno [...] kuna više od minimalnog iznosa predviđenog Rješenjem Agencije za Grad Osijek.

U prijedlogu Agrokora se u bitnome obrazlaže kako je do nemogućnosti dezinvestiranja preostalog jednog (1) prodajnog mjesta Konzuma oznake P-910 na adresi Vladimira Nazora 6, Đakovo došlo zbog okolnosti koje se nisu mogle predvidjeti niti izbjeći i koje nisu ovisile o volji Agrokora. Naime, navedeno prodajno mjesto odobreno je od strane Agencije kao jedno od devet (9) zamjenskih prodajnih mjesta u sklopu Prvog izvješća Povjerenika, a koje je predloženo kao zamjensko upravo radi interesa ponuditelja za tim prodajnim mjestom u siječnju 2015., koji je u nekoliko navrata iskazivao ozbiljni interes za njegovim preuzimanjem, da bi u konačnici 25. listopada 2015. obavijestio Agrokor kako ne može preuzeti prodajno mjesto zbog ekonomske neisplativosti.

S obzirom na navedeno, Agrokor predlaže da se, umjesto isključivo zatvaranja predmetnog jednog (1) prodajnog mjesta, zbog niza prednosti, odobri dezinvestiranje zamjenskih deset (10) prodajnih mjesta na području Osječko-baranjske županije, a čije bi dezinvestiranje bilo izglednije, što bi se pozitivno odrazilo na strukturu tržišta, utjecalo izrazito pozitivno na interes potrošača te u konačnici i na smanjene socijalne i druge transfere lokalne zajednice. U suprotnom, zatvaranje predmetne prodavaonice bi izvjesno dovelo gotovo isključivo do negativnih posljedica, kao što su otkazivanje više od 40 ugovora o radu budući da u toj regiji Konzum nema namjeru otvarati nove prodavaonice, a radi se o dijelu Republike Hrvatske s najvećom stopom nezaposlenosti. Nadalje, navodi kako postoji ozbiljna namjera da se Mercatorova prodavaonica Supermarket TC Đakovo, u slučaju neuspjeha mjere dezinvestiranja, prenamijeni u polivalentni centar koji bi se dao u zakup, dok bi se postojeća Konzumova prodavaonica P-910 rekonstruirala, te bi se u njoj obavljala maloprodajna djelatnost, čime bi vrijednost takvih investicija iznosila oko 20 miljuna kuna, što govori u prilog predloženom rješenju dezinvestiranja radi ostvarivanja značajnih pozitivnih efekata po tržište, ali i cjelokupnu zajednicu. Istovremeno bi se na taj način zbrinuli svi zaposlenici iz Mercatorove prodavaonice, te bi se otvorila potreba za novim zapošljavanjem.

Prihod Konzuma na području Osječko-baranjske županije, kako se dalje pojašnjava, u razdoblju od 2012. do 2014. godine ostvaruje pad, pri čemu je izražen pad prihoda većih formata prodajnih mjesta, dok prihod manjih formata ostvaruje znatni rast. Konzum je od prosinca 2012. u Osječko-baranjskoj županiji otvorio tri (3), a zatvorio jedno (1) prodajno mjesto, dok konkurenti otvaraju veći broj (preko 10) novih prodajnih mjesta najaktivniji su Dionis d.o.o., BOSO d.o.o. i NTL grupa. Analize tranzicije kupaca i tranzicije prihoda pokazuju da predložene izmjene utječu na prelijevanje većeg iznosa prihoda i kupaca iz prodajnih mjesta Konzuma predloženih izmjenom u prodajna mjesta konkurenata.

Prijedlog zamjenskih prodajnih mjesta Agrokora obuhvaća devet (9) manjih prodajnih mjesta s obzirom da analiza temeljena na iskustvu tijekom provođenja procesa dezinvestiranja prodajnih mjesta Konzuma i Mercatora u okviru predmetne koncentracije pokazuje da je dezinvestiranje prodajnih mjesta manjih formata brže i efikasnije, te da postoji veći interes izravnih konkurenata upravo za manjim formatom prodajnih mjesta.

Provedena analiza na uzorku anketiranih potrošača pokazuje da se ne očekuju negativni učinci za potrošače s obzirom na prisutnost konkurencije u blizini predloženih prodavaonica za deizinvestiranje – sve prodavaonice manjih formata imaju na dovoljnoj udaljenosti prodavaonicu mješovite robe konkurenta, stoga se potrošači na predloženim mikrolokacijama neće dovesti u situaciju da ostanu bez opskrbe i/ili primjerenog izbora za kupovinu. Istovremeno sa prijedlogom dezinvestiranja manjih prodajnih mjesta Agrokora, prisutnost velikih formata na tržištu maloprodaje donosi višestruke pozitivne učinke lokalnom stanovništvu u smislu otvaranja novih radnih mjesta te očuvanja postojećih radnih mjesta, kupcima, dobavljačima, poslovnim subjektima drugih grana te široj lokalnoj zajednici.

Navedeno je potvrdio savjetnik Agrokora za prodaju prodavaonica iz predmetnog Rješenja Agencije koji smatra da su predložene prodavaonice manjeg formata pogodnije za konkretne mjere dezinvestiranja, a čime se povećavaju izgledi kako bi struktura tržišta bila očuvana ili čak unaprijeđena u korist izravnih konkurenata, a pri tome sačuvani ekonomski potencijali uključenih prodavaonica. Tijekom procesa dezinvestiranja bilo je primjetno kako je najmanji interes poduzetnika općenito (konkurentata i drugih) upravo za prodajna mjesta velikih formata na području Slavonije.

Slijedom navedenoga i Povjerenik smatra da je navedeni prijedlog razuman i opravdan i u skladu s općim informacijama o tržištu maloprodaje u Hrvatskoj. Povjerenik pri tome navodi kako ukupni utjecaj predloženih izmjena Agrokora u odnosu na Rješenje Agencije rezultira ukupnim iznosom prihoda svih dezinvestiranih prodajnih mjesta višim za [...] kuna od minimalnog iznosa za dezinvestiranje predviđenih Rješenjem Agencije ([...] kuna).

Agencija je 7. prosinca 2015. na temelju odluke Vijeća sa 44/2015. sjednice, održane 2. prosinca 2015. prihvatila obrazloženje Povjerenika te odobrila predloženo zbog činjenice kako je dokazano da je u konkretnom slučaju riječ o okolnostima koje se nisu mogle predvidjeti niti izbjeći kod predlaganja mjera prihvaćenih Rješenjem Agencije i koje nisu ovisile o volji stranke te da je Agrokor poduzeo sve mjere kako bi, prije predmetnog prijedloga, proveo mjere dezinvestiranja u cijelosti.

3. Zbog prihvaćenih zamjenskih prodavaonica za dezinvestiranje došlo je do razlike u minimalno predviđenom iznosu za dezinvestiranje predviđenim predmetnim Rješenjem Agencije u odnosu na Zagrebačku županiju i Koprivničko-križevačku županiju.

Zbog navedenog razloga u Zagrebačkoj županiji dezinvestirani su prodajni objekti sudionika koncentracije koji su ostvarili prihode u 2012. godini u najmanjem iznosu od [...] kn. Umjesto u Koprivničko-križevačkoj županiji dezinvestirani su prodajni objekti sudionika koncentracije u Zadarskoj županiji koji su ostvarili prihode u 2012. godini u najmanjem iznosu od [...] kn i u Splitsko-dalmatinskoj županiji koji su ostvarili prihode u 2012. godini u najmanjem iznosu od [...] kn.

4. Slijedom navedenog, Vijeće za zaštitu tržišnog natjecanja (dalje: Vijeće) je, sukladno ovlastima iz članka 30. točaka 2. i 9. i članka 31. ZZTN-a, na 26/2016. sjednici, održanoj 15. rujna 2016., razmatralo sve činjenice i okolnosti u konkretnom slučaju i donijelo odluku o donošenju rješenja kojim se djelomično ukida Rješenje Agencije klase: UP/I 034-03/2013-02/008, urbroja: 580-06/41-14-066, od 24. ožujka 2014., u dijelu koji se odnosi na:

– točku II.1. izreke tog rješenja, odnosno na prodavaonice (dalje: Dio poslovanja) predviđenog za dezinvestiranje iz Aneksa A,

točku II.1.2.1.(b) i (j) izreke tog rješenja, odnosno na najmanji iznos poslovnog prihoda Dijela poslovanja predviđenog za dezinvestiranje u Zagrebačkoj i Koprivničko-križevačkoj županiji.

Ova odluka Vijeća temelji se na prethodno donesenim odlukama Vijeća sa 45/2014. sjednice, održane 20. studenoga 2014., sa 6/2015. sjednice, održane 5. i 6. veljače 2015., sa 13/2015. sjednice, održane 23. ožujka 2015., sa 36/2015. sjednice, održane 7. listopada 2015., sa 44/2015. sjednice, održane 2. prosinca 2015., sa 4/2016. sjednice, održane 16. veljače 2016. i sa 26/2016. sjednice, održane 15. rujna 2016., a što je detaljno opisano u obrazloženju ovog rješenja.

Vijeće je navedenu odluku donijelo na temelju članka 23. stavka 3. ZZTN-a s obzirom da je tijekom postupka dezinvestiranja u svim slučajevima ocjenom svih činjenica i okolnosti dokazano kako stranka ne može ispuniti neke od uvjeta zbog okolnosti koje se nisu mogle predvidjeti niti izbjeći i ne ovise o volji stranke.

Budući da je člankom 10. Zakona o općem upravnom postupku (»Narodne novine«, broj 47/09) propisano je da se u upravnim stvarima postupa što je moguće jednostavnije, ali tako da se utvrde sve činjenice i okolnosti bitne za rješavanje o upravnoj stvari, Vijeće je zbog ekonomičnosti postupanja donijelo odluku da se sve obrazložene izmjene u odnosu na prodajna mjesta obuhvate jedinstvenim rješenjem o djelomičnom ukidanju, koje se donosi po službenoj dužnosti u smislu članka 23. stavka 3. ZZTN-a.

S obzirom na to da je člankom 23. stavkom 3. ZZTN-a propisano da će Agencija u slučaju djelomičnog ukidanja rješenja u rješenju odrediti nove mjere uvjete i rokove za ponovnu uspostavu učinkovitog tržišnog natjecanja, Vijeće je prihvatilo prijedloge Agrokora na koje su Povjerenik i savjetnik Agrokora za prodaju prodavaonica u postupku dezinvestiranja u skladu s Rješenjem Agencije dali pozitivno obrazloženo mišljenje.

Stoga je Vijeće prihvatilo prijedlog zamjene Dijela poslovanja predviđenog za dezinvestiranje, izuzimanja Dijela poslovanja predviđenog za dezinvestiranje, prenamijene zatvorenog Dijela poslovanja predviđenog za dezinvestiranje.

Slijedom navedenog, Agencija je na temelju odluke Vijeća, odlučila kao u točki I. izreke ovog rješenja.

Zbog prihvaćenih zamjenskih prodavaonica za dezinvestiranje došlo je do razlike u minimalno predviđenom iznosu za dezinvestiranje predviđenim predmetnim Rješenjem Agencije u odnosu na Zagrebačku županiju i Koprivničko-križevačku županiju stoga je Vijeće donijelo odluku kojom se djelomično ukida Rješenje u tom dijelu i ovim rješenjem utvrđuju novonastali minimalni iznosi u odnosu na navedene županije.

Slijedom navedenog, Agencija je na temelju odluke Vijeća, odlučila kao u točki II. izreke ovog rješenja.

Također, Vijeće je donijelo odluku kako preostali dio Rješenja Agencije ostaje na snazi.

Slijedom navedenog, Agencija je na temelju odluke Vijeća, odlučila kao u točki III. izreke ovog rješenja.

Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 7. ZZTN-a, ovo rješenje Agencije pročišćeno od poslovnih tajni u smislu članka 53. ZZTN-a, bit će objavljeno u »Narodnim novinama«, te će se na temelju članka 59. stavka 3. ZZTN-a, ovo rješenje pročišćeno od poslovnih tajni u smislu članka 53. ZZTN-a, objaviti na mrežnim stranicama Agencije.

Stoga je, na temelju odluke Vijeća, odlučeno kao u točki IV. izreke ovoga rješenja.

UPUTA O PRAVNOM LIJEKU

Protiv rješenja Agencije nije dopuštena žalba, ali u roku od trideset (30) dana od dana dostave rješenja stranka može tužbom pokrenuti upravni spor pred Visokim upravnim sudom Republike Hrvatske.

Napomena:

Budući da podaci označeni [...] i podaci u rasponima predstavljaju poslovnu tajnu u smislu članka 53. ZZTN-a, isti su izuzeti od objavljivanja te su izostavljeni iz teksta, odnosno koriste se postoci u rasponu.

Klasa: UP/I 034-03/2013-02/008

Urbroj: 580-11/41-2015-146

Zagreb, 15. rujna 2016.

Predsjednik Vijeća
za zaštitu tržišnog natjecanja
Mladen Cerovac, mag. iur., v. r.